Карлуш Друмонд де Андраде
С ръце съединени

Превод от португалски: Александър Муратов, Атанас Далчев, 1968

chitanka.info

Не искам аз да съм поет на свят разбит и грохнал.

Не ще възпявам аз и бъдещия свят.

Поко̀рен на живота, другарите си гледам.

Те са печални, но безброй надежди хранят,

По тях огромната реалност проумявам.

Сегашното е тъй велико, да не се делим един от друг.

Да не се делим един от друг, да вървим с ръце съединени.

Не ще възпявам аз жена, нито история,

не ще въздишам пред прозореца по заник,

упойки и писма прощални на самоубийци няма да раздавам,

на островите няма да избягам, ангели не ще ме похитят.

Материя ми е времето, сегашното, сегашните човеци,

сегашният живот.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.